b'\n_START_ARTICLE_\nRuutisalaliitto\n_START_PARAGRAPH_\nRuutisalaliitto (engl. Gunpowder Plot) oli katolisen ryhm\xc3\xa4n vuonna 1605 toteuttama ep\xc3\xa4onnistunut yritys surmata Englannin kuningas Jaakko I, t\xc3\xa4m\xc3\xa4n perhe sek\xc3\xa4 parlamentin edustajat. Salaliiton oli m\xc3\xa4\xc3\xa4r\xc3\xa4 r\xc3\xa4j\xc3\xa4ytt\xc3\xa4\xc3\xa4 parlamenttitalo sen vuosittaisissa avajaisissa. Salaliiton p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli protestanttisen kuninkaan syrj\xc3\xa4ytt\xc3\xa4minen ja katolisen monarkin asettaminen valtaistuimelle. Salaliiton johtajana toimi Robert Catesby.\n_START_SECTION_\nTausta\n_START_PARAGRAPH_\nRuutisalaliitto oli vain yksi monista Jaakko I:t\xc3\xa4 vastaan suunnatuista katolisista vallastasuistamisyrityksist\xc3\xa4; sit\xc3\xa4 edelsiv\xc3\xa4t muun muassa Main Plot ja Bye Plot vuonna 1603._NEWLINE_Katolilaiset olivat Englannissa uskonpuhdistuksen seurauksena vainottu uskontokunta ja esimerkiksi katolisena pappina toimiminen oli kuolemanrangaistuksen uhalla kielletty. Salaliiton taustalla oli pettymys siihen, ett\xc3\xa4 Jaakko I jatkoi katolilaisten vainoa.\n_START_SECTION_\nVuosijuhlat\n_START_PARAGRAPH_\nMonissa Kansainyhteis\xc3\xb6n maissa juhlitaan edelleen salaliiton ep\xc3\xa4onnistumista vuosittain 5. marraskuuta polttamalla kokkoja ja ampumalla ilotulitteita. Juhla tunnetaan nimell\xc3\xa4 kokkoy\xc3\xb6 tai Guy Fawkesin y\xc3\xb6 salaliittoon osallistuneen Guy Fawkesin mukaan.'